b"\n_START_ARTICLE_\nPlomall de Moctezuma\n_START_SECTION_\nDescripci\xc3\xb3\n_START_PARAGRAPH_\nEl plomall \xc3\xa9s en realitat un quetzalapanec\xc3\xa1yotl, una obra dels amanteca sobre artistes mexicas especialistes en la creaci\xc3\xb3 d'objectes amb plomes. T\xc3\xa9 una al\xc3\xa7ada de 116 cm i un di\xc3\xa0metre de 175\xc2\xa0cm. El centre del plomall est\xc3\xa0 fet amb plomes blaves de l'au xiuh totol, i teixells d'or en forma de mitges llunes amb pedres precioses. Segueix una zona rosa de plomes de tlauquechol i una altra zona de plomes marrons de cucut, d'on surt una filera de plomes verdes de quetzal, algunes de fins a 55\xc2\xa0cm. de llarg. Segueix una altra zona tamb\xc3\xa9 de plomes de quetzal. En total t\xc3\xa9 m\xc3\xa9s de 400 plomes de quetzal. Tot i que en l'actualitat est\xc3\xa0 molt deteriorat el seu valor estimat pel govern austr\xc3\xadac \xc3\xa9s d'uns quants milions de d\xc3\xb2lars._NEWLINE_A la fi del segle\xc2\xa0xix diversos investigadors europeus, com Hochstetter i Eduard Seler es van interessar per la pe\xc3\xa7a. La identificaci\xc3\xb3 com a quetzalapanec\xc3\xa1yotl es deu a l'antrop\xc3\xb2loga nord-americana Z\xc3\xa9lia Nuttall. El plomall va ser dipositat al Museu Etnogr\xc3\xa0fic de Viena durant la Segona Guerra Mundial, juntament amb altres objectes prehisp\xc3\xa0nics que s'han identificat amb objectes lit\xc3\xbargics del culte a Quetzalc\xc3\xb3atl i Eh\xc3\xa9catl.\n_START_SECTION_\nTeoria de la seva estada a Europa\n_START_PARAGRAPH_\nLa historiadora i investigadora mexicana Carmen Cook de Leonard afirma que aquesta pe\xc3\xa7a \xc3\xa9s nom\xc3\xa9s un dels molts plomalls que posse\xc3\xafa Moctezuma i no es tracta d'una pe\xc3\xa7a \xc3\xbanica i irreempla\xc3\xa7able. Moctezuma tenia moltes riqueses i utilitzava diferents ornaments com aquest. Segons aquesta teoria Hern\xc3\xa1n Cort\xc3\xa9s va iniciar converses amb Moctezuma per incitar-lo a convertir-se al catolicisme i a ser vassall del rei Carles I. Aix\xc3\xb2 va conscienciar Moctezuma de la guerra que s'aproximava i probablement per aconseguir temps per organitzar-se va donar a Cort\xc3\xa9s unes altres 158 peces junt a aquest plomall, com a regal pel seu rei. Aix\xc3\xad, aquestes peces van ser inventariades i enviades a Alemanya, on en aquell moment residia el rei. La pe\xc3\xa7a va ser oblidada i molts anys despr\xc3\xa9s va ser descoberta, restaurada i utilitzada com a s\xc3\xadmbol del Museu d'Etnologia de Viena."